八月十七日夜省直紀事呈同舍
作者：司馬光
朝代：宋

paragraphs: 窮秋直省舍，大雨吁可畏。
九河飜層空，入夜愈恣睢。
置牀東壁根，時有塗塈墜。
颯颯勢將摧，怵惕不成寐。
中宵抱衾立，呼燭久方至。
徙之近西偏，禂帳不能備。
飛蚊胡不仁，忍此加啄噬。
避煩只深藏，悒悒面蒙被。
須臾漏轉劇，枕褥亦沾漬。
雖起欲何之，室中無燥地。
展轉遂達旦，耿耿負憂悸。
因思閭井民，餬口仰執技。
束手已連旬，妻兒日憔悴。
嚢錢與盎米，薪木同時匱。
敗衣不足準，搏手坐相視。
予今幸已多，敢不自知愧。
無謀忝肉食，念爾但增欷。